### NN 108/2025 (1.8.2025.), Uredba o Uredu za ljudska prava i prava nacionalnih manjina

Vlada Republike Hrvatske

1540

Na temelju članka 27. stavka 3. Zakona o Vladi Republike Hrvatske (»Narodne novine«, br. 150/11., 119/14., 93/16., 116/18., 80/22. i 78/24.), Vlada Republike Hrvatske je na sjednici održanoj 30. srpnja 2025. donijela

UREDBU

O UREDU ZA LJUDSKA PRAVA I PRAVA NACIONALNIH MANJINA

I. OPĆE ODREDBE

Članak 1.

Ovom Uredbom propisuje se djelokrug Ureda za ljudska prava i prava nacionalnih manjina (u daljnjem tekstu: Ured), kao stručne službe Vlade Republike Hrvatske, unutarnje ustrojstvo i nazivi unutarnjih ustrojstvenih jedinica, način rada Ureda, okvirni broj državnih službenika, te druga pitanja od značaja za rad Ureda.

II. DJELOKRUG UREDA

Članak 2.

U okviru svoga djelokruga Ured:

– obavlja stručne, analitičke, savjetodavne i administrativne poslove u vezi s ostvarivanjem utvrđene politike zaštite i promicanja ljudskih prava i prava nacionalnih manjina u Republici Hrvatskoj i prati njihovu učinkovitost

– razmatra stanje pojedinih ljudskih prava i prava nacionalnih manjina u Republici Hrvatskoj i sukladnost domaćeg zakonodavstva s odredbama Ustava Republike Hrvatske i Ustavnog zakona o pravima nacionalnih manjina, kao i s međunarodnim instrumentima iz područja ljudskih i manjinskih prava te predlaže mjere za ostvarivanje tih prava

– predlaže unaprjeđenje i usklađivanje zakonskih, podzakonskih i drugih propisa i akata kojima se uređuju pitanja vezana uz zaštitu i promicanje ljudskih prava i prava nacionalnih manjina s odgovarajućim nacionalnim i međunarodnim dokumentima i drugim propisima, te sudjeluje u njihovoj izradi

– koordinira izradu, prati, provodi i izvješćuje o provedbi nacionalnih dokumenata i strategija, akcijskih i operativnih planova i programa u područjima zaštite i promicanja ljudskih prava, suzbijanja trgovanja ljudima, integracije osoba kojima je odobrena međunarodna zaštita, borbe protiv diskriminacije te u području zaštite i promicanja prava nacionalnih manjina s posebnim naglaskom na integraciju pripadnika romske nacionalne manjine i provedbu operativnih programa za nacionalne manjine

– prati provedbu i izvještava o provedbi Ustavnog zakona o pravima nacionalnih manjina

– prati provedbu i izvještava o provedbi preporuka pučkog pravobranitelja u cilju jačanja sustava zaštite ljudskih prava te koordinira izradu i izrađuje mišljenje Vlade Republike Hrvatske na izvješće pučkog pravobranitelja

– surađuje s nadležnim ministarstvima i drugim nadležnim tijelima i institucijama, tijelima lokalne i područne (regionalne) samouprave i s međunarodnim tijelima u svrhu poboljšanja nacionalnih standarda zaštite i promicanja ljudskih prava i prava nacionalnih manjina, s posebnim naglaskom na integraciju pripadnika romske nacionalne manjine i integraciju osoba kojima je odobrena međunarodna zaštita

– surađuje s organizacijama civilnoga društva kroz savjetovanje i konzultacije s predstavnicima civilnoga sektora prilikom izrade nacionalnih programa Vlade Republike Hrvatske iz različitih područja ljudskih prava i prava nacionalnih manjina i donošenja novih ili izmjena postojećih zakona, financiranja programa i projekata udruga te poticanja samoorganiziranja i dobrovoljnog djelovanja građana usmjerenog na dobrobit zajednice

– osmišljava preventivne aktivnosti te provodi javne kampanje, organizira edukativne aktivnosti poput seminara i okruglih stolova s ciljem poticanja i promoviranja zaštite ljudskih prava i prava nacionalnih manjina

– prati dokumente nadležnih tijela Europske unije i međunarodne dokumente, priprema mišljenja i stručne analize u vezi s primjenom europskih i međunarodnih dokumenata u ostvarivanju zaštite i promicanja ljudskih prava i prava pripadnika nacionalnih manjina

– daje stručna mišljenja i sudjeluje u izradi prijedloga stajališta na prijedloge akata Europske unije u okviru svoga djelokruga

– prati i predlaže usklađivanje propisa iz područja koja su u djelokrugu Ureda s pravnom stečevinom Europske unije

– promiče europske vrijednosti i politike zaštite i promicanja ljudskih prava i prava nacionalnih manjina

– programira, provodi i izvještava o financijskoj i sadržajnoj provedbi projekata i programa, iz svoga djelokruga, financiranih iz fondova Europske unije i drugih tuzemnih i međunarodnih donatora te

– obavlja i druge poslove koje Uredu povjeri Vlada Republike Hrvatske.

Članak 3.

Ured je središnje tijelo zaduženo za koordinaciju rada ministarstava, nevladinih organizacija i drugih tijela koja sudjeluju u postupku uključivanja u društvo azilanata i stranaca pod supsidijarnom zaštitom; središnje tijelo odnosno nacionalna kontakt točka za integraciju osoba kojima je odobrena međunarodna zaštita; tijelo nacionalnog koordinatora za suzbijanje trgovanja ljudima; središnje tijelo za prikupljanje i objavu podataka o zločinima iz mržnje; tijelo nacionalnog časnika za vezu Agencije Europske unije za temeljna prava; središnje tijelo odnosno nacionalna kontakt točka za integraciju pripadnika romske nacionalne manjine te nacionalna kontakt točka za Povelju Europske unije o temeljnim pravima.

III. UNUTARNJE USTROJSTVO UREDA

Članak 4.

Za obavljanje poslova iz djelokruga Ureda ustrojavaju se sljedeće unutarnje ustrojstvene jedinice:

1. Služba za ljudska prava

2. Služba za prava nacionalnih manjina

3. Služba za upravljanje projektima.

IV. USTROJSTVO I DJELOKRUG UNUTARNJIH USTROJSTVENIH JEDINICA

1. Služba za ljudska prava

Članak 5.

Služba za ljudska prava obavlja sljedeće poslove:

– koordinira izradu, prati provedbu, provodi mjere i aktivnosti te izvještava o provedbi Nacionalnog plana zaštite i promicanja ljudskih prava i suzbijanja diskriminacije, Nacionalnog plana za suzbijanje trgovanja ljudima; akta strateškog planiranja usmjerenog integraciji osoba kojima je odobrena međunarodna zaštita

– organizira i provodi postupke savjetovanja sa zainteresiranom javnošću pri izradi akata strateškog planiranja iz nadležnosti Službe

– koordinira radom, organizira sastanke i obavlja poslove stručnog i administrativnog tajništva za Savjet za ljudska prava, Nacionalni odbor za suzbijanje trgovanja ljudima i Operativni tim Nacionalnog odbora za suzbijanje trgovanja ljudima, Radnu skupinu za zločin iz mržnje i Stalno povjerenstvo za provedbu integracije stranaca u hrvatsko društvo te o radu Stalnog povjerenstva za provedbu integracije stranaca u hrvatsko društvo podnosi izvješće Vladi Republike Hrvatske

– prikuplja, objedinjava i priprema za objavu podatke o zločinu i govoru mržnje u Republici Hrvatskoj te kontinuirano radi na unaprjeđenju sustava praćenja zločina i govora iz mržnje

– prati provedbu UN Konvencije o uklanjanju svih oblika rasne diskriminacije i koordinira izradu izvješća Republike Hrvatske o provedbi preporuka Odbora za uklanjanje rasne diskriminacije

– prati provedbu i izvještava o provedbi preporuka pučkog pravobranitelja; koordinira izradu i izrađuje mišljenje Vlade Republike Hrvatske na izvješće pučkog pravobranitelja

– surađuje s nacionalnim i međunarodnim institucijama/tijelima/organizacijama i provodi aktivnosti na području zaštite i promicanja ljudskih prava, suzbijanja diskriminacije, zločina i govora mržnje, suzbijanja trgovanja ljudima i integracije državljana trećih zemalja kojima je odobrena međunarodna zaštita

– priprema materijale, očitovanja, mišljenja i sudjeluje u radu Radne skupine Vijeća EU za temeljna prava, prava građana i slobodno kretanje osoba (FREMP)

– obavlja poslove nacionalnog časnika za vezu EU Agencije za temeljna prava (FRA)

– obavlja poslove nacionalne kontakt točke za Povelju Europske unije o temeljnim pravima

– obavlja poslove etičkog povjerenika

– priprema materijale, očitovanja, mišljenja i sudjeluje u radu radnih tijela pri Europskoj komisiji (Skupina visoke razine za borbu protiv govora i zločina iz mržnje; Skupina visoke razine za ne-diskriminaciju, jednakost i različitosti; pripadajuće podskupine skupina visoke razine: podskupina za podatke o jednakosti; LGBTIQ podskupina za jednakost i sl.)

– priprema materijale, očitovanja, mišljenja i sudjeluje u radu radnih tijela pri Vijeću Europe (Odbor stručnjaka za antidiskriminaciju, raznolikost i uključivanje (CDADI), Odbor stručnjaka za interkulturalnu integraciju (ADI-INT), Radna skupina za spolnu orijentaciju, rodni identitet i spolne karakteristike (ADI-SOGIEST) i sl.

– priprema materijale, očitovanja, mišljenja i sudjeluje u radu formalnih i neformalnih mreža na razini Europske unije, Vijeća Europe (Europska integracijska mreža (EIN), Mreža nacionalnih koordinatora i ekvivalentnih mehanizama (NREM), Mreža nacionalnih koordinatora za borbu protiv trgovanja ljudima u Jugoistočnoj Europi (NATC-SEE) i sl.

– organizira i provodi preventivne aktivnosti, uključujući edukacije stručnjaka uključenih u direktan rad s ciljanim skupinama i skupinama u riziku od diskriminacije, trgovanja ljudima, govora i zločina iz mržnje tj. djelatnika zaposlenih u sustavima zaštite i podrške, poput socijalne skrbi, zdravstva, unutarnjih poslova, rada i zapošljavanja, obrazovanja, pravosuđa i dr. te djelatnika neprofitnog i poslovnog sektora

– koordinira rad ministarstava, neprofitnih organizacija i drugih tijela/institucija/organizacija koje sudjeluju u postupku uključivanja u društvo osoba kojima je odobrena međunarodna zaštita (azilanti i stranci pod supsidijarnom zaštitom), surađuje s jedinicama lokalne i područne (regionalne) samouprave vezano za uključivanje osoba kojim je odobrena međunarodna zaštita u lokalnu zajednicu

– sudjeluje u izradi izvješća o provedbi međunarodnih i europskih ugovora i konvencija u nadležnosti drugih tijela državne uprave u području iz djelokruga Službe

– daje stručna mišljenja, primjedbe i prijedloge na nacrte prijedloga zakona i drugih propisa u područjima iz djelokruga Službe

– prati rad i surađuje sa županijskim koordinacijama za ljudska prava

– provodi postupke unutarnje i vanjske evaluacije akata strateškog planiranja iz nadležnosti Službe uključujući i izradu tehničke dokumentacije za postupke ugovaranja vanjskih stručnjaka te pruža administrativnu, stručnu i tehničku podršku unutarnjim i vanjskim revizorima u području iz djelokruga Službe

– sudjeluje u obavljanju poslova koji se odnose na rješavanje u upravnim stvarima iz područja pristupa informacijama u dijelu iz djelokruga Službe

– sudjeluje u izradi godišnjeg plana rada Ureda, u izradi proračuna i izvješća o izvršenju proračuna, u dijelu iz djelokruga Službe

– obavlja i druge poslove koje Službi povjeri ravnatelj Ureda.

2. Služba za prava nacionalnih manjina

Članak 6.

Služba za prava nacionalnih manjina obavlja sljedeće poslove:

– prati provedbu Ustavnog zakona o pravima nacionalnih manjina i koordinira izradu izvješća o njegovoj provedbi

– prati provedbu Okvirne konvencije za zaštitu nacionalnih manjina i koordinira izradu izvješća o njenoj provedbi

– koordinira izradu, prati provedbu, provodi mjere i aktivnosti te izvješćuje o provedbi Nacionalnog plana za uključivanje Roma i Operativnih programa za nacionalne manjine

– koordinira izradu, prati provedbu i izvješćuje o provedbi Europskog okvira za Nacionalne strategije za uključivanje Roma

– koordinira radom, organizira sastanke i obavlja poslove stručnog i administrativnog tajništva za Povjerenstvo za praćenje provedbe Nacionalnog plana za uključivanje Roma i Radne skupine Povjerenstva za praćenje provedbe Nacionalnog plana za uključivanje Roma te Povjerenstva za praćenje provedbe Operativnih programa nacionalnih manjina

– provodi postupke unutarnje i vanjske evaluacije akata strateškog planiranja iz nadležnosti Službe uključujući i izradu tehničke dokumentacije za postupke ugovaranja vanjskih stručnjaka te pruža administrativnu, stručnu i tehničku podršku unutarnjim i vanjskim revizorima u području iz djelokruga Službe

– surađuje s nadležnim tijelima na nacionalnoj, lokalnoj i područnoj (regionalnoj) razini u pitanjima ostvarivanja i osnaživanja prava pripadnika nacionalnih manjina te u svrhu unaprjeđenja nacionalnih standarda njihove zaštite

– surađuje s organizacijama civilnoga društva i mrežama organizacija civilnoga društva na međunarodnoj, europskoj, nacionalnoj i lokalnoj razini u pitanjima integracije i zaštite prava nacionalnih manjina

– surađuje s tijelima Ujedinjenih naroda, Vijeća Europe, Organizacije za europsku sigurnost i suradnju i Europske unije u osnaživanju prava pripadnika romske nacionalne manjine i provedbi međunarodnih ugovora, kao i europskog pravnog okvira te pratećih političkih okvira i inicijativa te u aktivnostima unaprjeđenja međunarodnih i europskih standarda zaštite prava pripadnika romske nacionalne manjine

– priprema materijale, očitovanja, mišljenja za sudjelovanje u radnim tijelima pri Europskoj komisiji u područjima zaštite i promicanja prava pripadnika romske nacionalne manjine u funkciji nacionalne kontakt točke za Rome

– priprema materijale, očitovanja, mišljenja i sudjeluje u radu radnih tijela pri Vijeću Europe u područjima zaštite i promicanja prava pripadnika nacionalnih manjina s naglaskom na prava pripadnika romske nacionalne manjine (Odbor stručnjaka za antidiskriminaciju, raznolikost i uključivanje (CDADI), Odbor stručnjaka za pitanja Roma i putnika (ADIROM), Radna skupina za rješavanje ponavljajućih problema u promociji i zaštiti regionalnih i manjinskih jezika (GT-ADI-MIN) i sl.)

– priprema materijale, očitovanja, mišljenja i sudjeluje u radu formalnih i neformalnih mreža na razini Europske unije, Vijeća Europe (Europska platforma za Rome, EUROMA)

– organizira i provodi edukacije stručnih djelatnika (zaposlenih u sustavima zaštite i podrške – poput socijalne skrbi, zdravstva, unutarnjih poslova, rada i zapošljavanja, obrazovanja, pravosuđa i sl.), djelatnika jedinica lokalne i područne (regionalne samouprave) te neprofitnog i poslovnog sektora s ciljem zaštite i promocije prava nacionalnih manjina

– organizira i provodi edukativne i druge aktivnosti za vijeća i predstavnike nacionalnih manjina i predstavnike tijela jedinica lokalne i područne (regionalne) samouprave s ciljem podizanja učinkovitosti njihova rada

– osmišljava i provodi preventivne aktivnosti uključujući i javne kampanje s ciljem podizanja svijesti pripadnika nacionalnih manjina o svojim pravima, senzibiliziranja javnosti i smanjivanja društvenih predrasuda, kao i edukativne aktivnosti i aktivnosti jačanja kapaciteta pripadnika nacionalnih manjina s posebnim naglaskom na djecu i mlade

– sudjeluje u radu Međuvladinih mješovitih odbora za zaštitu nacionalnih manjina temeljem potpisanih bilateralnih sporazuma Republike Hrvatske s Mađarskom, Talijanskom Republikom, Repub­likom Srbijom, Crnom Gorom i Sjevernom Makedonijom

– sudjeluje u procesima izrade višegodišnjih programskih i financijskih okvira Europske unije i Republike Hrvatske i pratećih razvojnih politika

– sudjeluje u izradi izvješća o provedbi međunarodnih i europskih ugovora i konvencija u nadležnosti drugih tijela državne uprave u području iz djelokruga Službe

– daje stručna mišljenja i objašnjenja, izrađuje stručne podloge i analize u vezi s provedbom Ustavnog zakona o pravima nacionalnih manjina, Nacionalnog plana za uključivanje Roma i pripadajućeg Akcijskog plana te Operativnim programima za nacionalne manjine

– daje stručna mišljenja, primjedbe i prijedloge na nacrte prijedloga zakona i drugih akata iz djelokruga drugih tijela državne uprave

– daje stručna mišljenja, primjedbe i prijedloge na nacrte prijedloga zakona i drugih akata u područjima iz djelokruga Službe

– sudjeluje u obavljanju poslova koji se odnose na rješavanje u upravnim stvarima iz područja pristupa informacijama u dijelu iz djelokruga Službe

– sudjeluje u izradi godišnjeg plana rada Ureda, u izradi proračuna i izvješća o izvršenju proračuna, u dijelu iz djelokruga Službe

– obavlja poslove vezane za unaprjeđenje ljudskih potencijala u Uredu u smislu procjene potreba i sudjelovanja na edukacijama za službenike Ureda, planiranja i objave javnih natječaja, poziva za iskaz interesa za premještaj državnih službenika

– izrađuje akte koje donosi ravnatelj Ureda

– obavlja i druge poslove koje Službi povjeri ravnatelj Ureda.

3. Služba za upravljanje projektima

Članak 7.

Služba za upravljanje projektima obavlja sljedeće poslove:

– pruža financijsku podršku, u okviru raspoloživih sredstava, u okviru svoje nadležnosti i u suradnji s tijelima državne uprave, djelovanju udruga nacionalnih manjina temeljem Operativnih programa nacionalnih manjina, s ciljem daljnjeg unaprjeđenja njihovih prava i suzbijanja diskriminacije te zaštite i promicanja kulturnog, nacionalnog, jezičnog i vjerskog identiteta

– analizira izvješća o radu i utrošku sredstava, doznačenih iz državnog proračuna s pozicije Ureda temeljem Operativnih programa nacionalnih manjina; obavlja terenske izvide s ciljem utvrđivanja činjeničnog stanja u vezi s radom organizacija nacionalnih manjina i namjenskim korištenjem doznačenih sredstava

– programira, provodi i izvješćuje o financijskoj i sadržajnoj provedbi projekata financiranih iz fondova Europske unije i drugih donatora u području zaštite i promicanja ljudskih prava, suzbijanja diskriminacije, suzbijanja govora i zločina iz mržnje te suzbijanja trgovanja ljudima i integracije osoba pod međunarodnom zaštitom

– provodi postupke unutarnje i vanjske evaluacije aktivnosti iz nadležnosti Službe uključujući i izradu tehničke dokumentacije za postupke ugovaranja vanjskih stručnjaka te pruža administrativnu, stručnu i tehničku podršku unutarnjim i vanjskim revizorima u području iz djelokruga Službe

– izrađuje i provodi interne procedure postupanja s ciljem unaprjeđenja provedbe programa i projekata iz djelokruga Službe

– organizira i provodi edukacije za udruge/korisnike sredstava s pozicije Ureda

– izrađuje upute i druge materijale za udruge/korisnike sredstava s pozicije Ureda

– daje stručna mišljenja i objašnjenja, izrađuje stručne podloge i analize u vezi s financiranjem, ugovaranjem i provedbom projekata u nadležnosti Službe

– sudjeluje u procesima izrade višegodišnjih programskih i financijskih okvira Europske unije i Republike Hrvatske i pratećih razvojnih politika

– sudjeluje u odborima i pratećim tijelima odbora za praćenje provedbe Partnerskog sporazuma između Republike Hrvatske i Europske unije, Europskog socijalnog fonda plus, Europskog fonda za regionalni razvoj, Europskog fonda za pomorstvo i ribarstvo, Fonda za azil i migracije te Programa unije

– sudjeluje u izradi izvješća o provedbi međunarodnih i europskih ugovora i konvencija u nadležnosti drugih tijela državne uprave u području iz djelokruga Službe

– daje stručna mišljenja, primjedbe i prijedloge na nacrte prijedloga zakona, drugih propisa i akata u područjima iz djelokruga Službe

– sudjeluje u obavljanju poslova koji se odnose na rješavanje u upravnim stvarima iz područja pristupa informacijama u dijelu iz djelokruga Službe

– sudjeluje u izradi godišnjeg plana rada Ureda, u izradi proračuna i izvješća o izvršenju proračuna, u dijelu iz djelokruga Službe

– obavlja i druge poslove koje Službi povjeri ravnatelj.

V. NAČIN UPRAVLJANJA RADOM UREDA

Članak 8.

Radom Ureda upravlja ravnatelj Ureda, rukovodeći državni službenik, kojeg imenuje i razrješava Vlada Republike Hrvatske na prijedlog predsjednika Vlade Republike Hrvatske, u skladu sa zakonom kojim se uređuju službenički odnosi.

Ravnatelj Ureda za svoj je rad odgovaran Vladi Republike Hrvatske.

Ravnatelj Ureda ima prava i dužnosti čelnika tijela državne uprave u odnosu na državne službenike zaposlene u Uredu.

Članak 9.

Ravnatelj Ureda ima zamjenika koji obavlja najsloženije poslove iz djelokruga Ureda po nalogu ravnatelja Ureda i zamjenjuje ravnatelja Ureda u slučaju njegove odsutnosti ili spriječenosti.

Voditelj službe upravlja radom službe za koju je zadužen i obavlja druge poslove po nalogu ravnatelja Ureda.

Voditelj službe za svoj rad odgovara ravnatelju Ureda.

VI. POTREBAN BROJ DRŽAVNIH SLUŽBENIKA

Članak 10.

Pravilnikom o unutarnjem redu Ureda utvrdit će se radna mjesta u Uredu, broj potrebnih državnih službenika s naznakom njihovih poslova i zadaća te stručnih uvjeta i kompetencija potrebnih za njihovo obavljanje, njihove ovlasti i odgovornosti, kao i druga pitanja od značenja za rad Ureda.

Pravilnik iz stavka 1. ovoga članka donosi ravnatelj Ureda, uz prethodno pribavljenu suglasnost tijela državne uprave nadležnog za službeničke odnose.

Članak 11.

Okvirni broj potrebnih državnih službenika za obavljanje poslova iz nadležnosti Ureda određuje se u tablici koja je sastavni dio ove Uredbe.

VII. PRIJELAZNE I ZAVRŠNE ODREDBE

Članak 12.

Ravnatelj Ureda donijet će Pravilnik o unutarnjem redu Ureda iz članka 10. ove Uredbe u roku od 30 dana od dana stupanja na snagu ove Uredbe.

Članak 13.

Ravnatelj Ureda donijet će rješenja o rasporedu na radna mjesta u roku od 30 dana od dana stupanja na snagu Pravilnika o unutarnjem redu Ureda iz članka 10. ove Uredbe.

Članak 14.

Danom stupanja na snagu ove Uredbe prestaje važiti Uredba o Uredu za ljudska prava i prava nacionalnih manjina (»Narodne novine«, broj 6/19.).

Članak 15.

Ova Uredba stupa na snagu prvoga dana od dana objave u »Narodnim novinama«.

Klasa: 022-03/25-03/75

Urbroj: 50301-04/25-25-3

Zagreb, 30. srpnja 2025.

Predsjednik
 mr. sc. Andrej Plenković, v. r.

OKVIRNI BROJ DRŽAVNIH SLUŽBENIKA UREDA ZA LJUDSKA PRAVA I PRAVA NACIONALNIH MANJINA

|  |  |
| --- | --- |
| Radno mjesto/Ustrojstvena jedinica | Broj  izvršitelja |
| Ravnatelj Ureda | 1 |
| Zamjenik ravnatelja Ureda | 1 |
| Administrativni tajnik čelnika tijela | 1 |
| Služba za ljudska prava | 8 |
| Služba za prava nacionalnih manjina | 8 |
| Služba za upravljanje projektima | 12 |
| UKUPNO | 31 |